Volebná konferencia

Oblastného futbalového zväzu Trenčín

Trenčín 18.12.2021.

Volebný poriadok

Úvodné ustanovenia

Článok 1

Najvyšším orgánom ObFZ Trenčín je Konferencia, ktorá sa koná spravidla raz za rok, pričom voľby do orgánov sa konajú raz za štyri roky.

Článok 2

Konferencia volí:

a) Predsedu ObFZ Trenčín – ktorý je predseda Výkonného výboru.

b) 11 členov Výkonného výboru ObFZ Trenčín

c) predsedov Odvolacej komisie, Disciplinárnej komisie a kontrolóra.

d) delegátov na Konferenciu ZsFZ za ObFZ Trenčín

Článok 3

1) Tento Volebný poriadok upravuje spôsob a postup pri voľbách do orgánov ObFZ.

2) Voľby na konferencii sa môžu konať, ak je prítomná nadpolovičná väčšina delegátov s právom hlasovať.

3) Voľby sú riadne a doplňujúce

4) Riadne voľby sú voľby do orgánov ObFZ, konané na Volebnej konferencii raz za štyri roky

a sú na celé funkčné obdobie

5) Doplňujúce voľby, sú voľby do orgánov ObFZ konané mimo volebnú konferenciu, na

zostatok volebného obdobia.

..

Článok 4

1) Voľby všetkých funkcii uvedených v článku 2 riadi Volebná komisia ObFZ Trenčín.

2) Volebná komisia je 3 – členná (zastúpenie Trenčín, Nové Mesto nad Váhom, Myjava). Členovia Volebnej komisie musia byť osoby, ktoré sa nenachádzajú na kandidátkach do volených orgánov.

Kandidáti

Článok 5

1) Návrh kandidátov na funkciu predsedu ObFZ, členov VV ObFZ a predsedu Odvolacej komisie, Disciplinárnej komisie, Kontrolóra a delegátov na konferenciu ZsFZ za ObFZ sa predkladá Volebnej komisii. Návrh musí byť predložený v súlade so znením Stanov ObFZ a najneskôr v termíne 7 dní pred konaním volieb. Deň volieb sa nezapočítava. Návrh musí obsahovať meno a priezvisko navrhovaného kandidáta, navrhovanú funkciu, registračné číslo ISSF vlastnoručné podpisy dvoch zodpovedných funkcionárov predkladajúceho subjektu s pečiatkou futbalového klubu. Navrhnutý kandidát môže kandidovať iba na jednu volenú funkciu s výnimkou kandidatúry na predsedu ObFZ a delegátov na Konferenciu ZsFZ za ObFZ Trenčín.

2) Navrhovaných kandidátov na jednotlivé funkcie predloží Volebná komisia.

3) Kandidáti na jednotlivé volené funkcie sa môžu zúčastniť konferencie ako hostia. Volebnej komisii však musia do dňa uzávierky návrhu kandidátov doručiť súhlas s kandidatúrou do volených funkcií ObFZ a potvrdenie o bezúhonnosti/výpis z registra trestov, resp. čestné vyhlásenie o bezúhonnosti/. Tieto doklady musia byť potvrdené ich vlastnoručným podpisom a  doručené na ObFZ Trenčín, VOLEBNÁ KOMISIA, Športová hala na Sihoti,Mládežnícka 1, Trenčín 911 01 výlučne elektronicky (e-mail – [info@obfztrencin.sk](mailto:info@obfztrencin.sk)) označenie ,,Voľby 2021“,najneskôr 7 dní pred dňom konania volieb. V prípade že VOLEBNÁ KOMISIA nebude mať do uvedeného termínu k dispozícii písomný súhlas kandidáta navrhnutého do volenej funkcie, alebo svoju kandidatúru nepotvrdí v súlade s článkom 5 bod č.1 a 3 tohto VOLEBNÉHO PORIADKU jeho kandidatúru neprijme.

Voľby

Článok 6

1) Predsedu ObFZ, predsedov Odvolacej komisie, Disciplinárnej komisie, Kontrolóra a delegátov na konferenciu ZsFZ za ObFZ volia všetci delegáti konferencie s právom hlasovať.

Pri voľbe členov Výkonného výboru sa uplatní oddelené hlasovanie. Členovia Výkonného výboru zastupujúci kluby z okresov TN, NM a MY musia byť zvolení v oddelenom hlasovaní. Do VV ObFZ Trenčín budú zvolení kandidáti v súlade s platnými STANOVAMI ObFZ Trenčín čl. 39 bod č.4.

2) Voľby sa uskutočňujú tajným hlasovaním.

3.)V prípade, že na konkrétnu funkciu je jeden kandidát, voľby sa môžu uskutočniť verejným hlasovaním. O tomto spôsobe hlasovania rozhodne konferencia verejným hlasovaním.

4) Volebná komisia odovzdá každému delegátovi s právom hlasovať hlasovacie lístky s menami kandidátov.

5) Kandidátov predseda volebnej komisie konferencii predstaví.

6) Po prevzatí hlasovacích lístkov, každý delegát s právom hlasovať upraví hlasovacie lístky tak, že pri voľbe predsedu ObFZ a predsedov komisií a kontrolóra zakrúžkuje iba jedného kandidáta. Pri voľbe členov VV ObFZ počet členov pre príslušný okres upresní Volebná komisia pred voľbami. Pri voľbe delegátov na konferenciu ZsFZ za ObFZ, delegát zakrúžkuje taký počet kandidátov, koľko je určených delegátov na konferenciu ZsFZ. Počet delegátov určí ZsFZ podľa kľúča ZsFZ.

7) Za FK môže byť zvolený len jeden kandidát za člena VV.

Článok 7

Neplatnosť hlasovacieho lístka

1) Hlasovací lístok je neplatný, ak:

a) je zakrúžkovaných viac kandidátov ako je stanovený počet pre voľbu

b) nie je zakrúžkovaný ani jeden kandidát

c) je v návrhu niektorý kandidát prečiarknutý, alebo sú v hlasovacom lístku svojvoľne vpisované ďalšie údaje, prípadne dopisované ďalšie mená

d) ak delegát použije iné tlačivo (hárok papiera), než platný hlasovací lístok, ktorý obdržal od

Volebnej komisie

2) Voľby sú neplatné, ak je počet odovzdaných hlasovacích lístkov vyšší, ako počet zapísaných delegátov s právom hlasovať z prezenčnej listiny. V takomto prípade sa voľby opakujú.

Vyhodnotenie volieb

Článok 8

1) Ak je na funkciu navrhnutý len jeden kandidát, na jeho zvolenie sa vyžaduje nadpolovičná väčšina delegátov Konferencie. Ak kandidát nezíska v prvom kole nadpolovičnú väčšinu, uskutoční sa vzápätí druhé kolo voľby, v ktorom na zvolenie postačuje jednoduchá väčšina. Ak ani takto kandidát nebude zvolený, volebná komisia vyhlási do 48 hodín doplňujúce voľby na túto funkciu a stanoví ich termín.

2) Ak je na funkciu viac kandidátov, zvolený je ten, ktorý získa nadpolovičnú väčšinu hlasov. Ak ani jeden z kandidátov nezískal v prvom kole nadpolovičnú väčšinu, koná sa vzápätí druhé kolo volieb, kde stačí na zvolenie jednoduchá väčšina hlasov.

3.)Pri voľbe predsedu ObFZ je na zvolenie potrebná kvalifikovaná väčšina pozvaných delegátov s právom hlasovať. V prípade, že v prvom kole nie je dosiahnutá kvalifikovaná väčšina hlasov pozvaných členov, tak do druhého kola postupujú dvaja kandidáti s najväčším počtom hlasov a v druhom kole stačí dosiahnuť jednoduchú väčšinu hlasov prítomných delegátov s právom hlasovať.

4) Do druhého kola postupujú kandidáti, ktorí sa v prvom kole počtom získaných hlasov umiestnili na prvom a druhom mieste. Ak získali viacerí kandidáti umiestnení na prvom mieste rovnaký počet hlasov, postupujú do druhého kola len títo. Ak získal jeden kandidát na prvom mieste najväčší počet hlasov a na druhom mieste viacerí kandidáti získali rovnaký počet hlasov, do druhého kola voľby postupujú všetci na prvom aj druhom mieste..

5.)Pri voľbe Kontrolóra, Predsedu Disciplinárnej komisie a  Odvolacej komisie sa vyžaduje súhlas nadpolovičnej väčšiny pozvaných delegátov konferencie. Ak ani jeden kandidát nezíska v prvom kole nadpolovičnú väčšinu hlasov pozvaných delegátov, uskutoční sa vzápätí druhé kolo voľby, kde postupujú prví dvaja kandidáti v ktorom na zvolenie postačuje jednoduchá väčšina prítomných delegátov Konferencie

6.) Voľba členov VV sa uskutoční nasledovne: Delegáti za jednotlivé komory ,ktoré tvoria okresy Trenčín, Nové Mesto nad Váhom a Myjava si zvolia svojich členov do VV a náhradníkov, každá samostatne. Z okresov Trenčín a Nové Mesto nad Váhom bude zvolených 6 členov vrátane predsedu a z okresu Myjava traja členovia vrátane predsedu.

Konferencia z takto zvolených členov v jednotlivých komorách zvolí päť členov VV za okresy Trenčín a Nové Mesto nad Váhom a dvoch za okres Myjava. Sú to členovia s najvyšším počtom hlasov zvolení v oddelenom hlasovaní, zvyšní členovia sa stávajú náhradníkmi do VV. Z okresu , z ktorého je zvolený predseda sa volí o jedného člena VV menej.

7.) Pri voľbe delegátov na Konferenciu ZsFZ sú zvolení kandidáti, ktorí dosiahnu nadpolovičnú väčšinu hlasov.

8) Ak podľa postupu uvedeného v odsekoch 1 až 5 nebol zvolený kandidát na funkciu, volebná komisia vyhlási do 48 hodín doplňujúce voľby na túto funkciu a stanoví ich termín, ak konferencia nerozhodne, že doplňujúce voľby sa uskutočnia na najbližšej Riadnej konferencii.

Záverečné ustanovenie

Článok 9

Volebná komisia vydá o výsledkoch volieb protokol, ktorý overujú svojim podpisom všetci členovia volebnej komisie. Volebné lístky sa uložia v zmysle zákona o archivácii na ObFZ. Správu o výsledkoch volieb predkladá predseda volebnej komisie Konferencii.

V Trenčíne dňa 1.12.2021